Eastlike fjildmûs
De eastlike fjildmûs of eastlike lânmûs (Latynske namme: Microtus levis) is in sûchdier út it skift fan 'e kjifdieren (Rodentia), de famylje fan 'e wrotmûseftigen (Cricetidae), de ûnderfamylje fan 'e wrotmûzen (Arvicolinae), it skaai fan 'e fjildmûzen (Microtus) en it ûnderskaai fan 'e echte fjildmûzen (Microtus). Dizze soarte komt foar yn in grut diel fan East- en Noard-Jeropa. De eastlike fjildmûs liket sterk op 'e (gewoane) fjildmûs (Microtus arvalis), en waard foarhinne ta deselde soarte rekkene. Oare wittenskiplike nammen foar de eastlike fjildmûs binne Microtus rossiaemeridionalis en Microtus subarvalis. "Microtus mystacinus De Filippi, 1865" is mooglik in âlder synonym.

Fersprieding
De eastlike fjildmûs komt op 'e Balkan foar yn Albaanje, Grikelân, Masedoanje, Kosovo, Montenegro, Servje, Bulgarije, Turkije en Roemeenje. Yn East-Jeropa hearre fierders Moldaavje, de Oekraïne, Slowakije en Ruslân ta syn ferspriedingsgebiet, wylst er yn Noard-Jeropa foarkomt yn súdlik Finlân en dielen fan it Skandinavysk Skiereilân. Bûten Jeropa libbet er ek yn Lyts-Aazje en Iraan. Op 'e Noarske eilannegroep Spitsbergen, yn it Noardpoalgebiet, is er oanwêzich as in by fersin troch de minske yntrodusearre eksoat.

Uterlike skaaimerken
De eastlike fjildmûs hat trochinoar in kop-romplingte fan 10½ -12¾ sm, mei in sturtlingte fan 3⅓-5¼ sm en in gewicht fan 25-46 g. Hy is dreech te ûnderskieden fan gewoane fjildmûs (Microtus arvalis). It ferskil sit him yn 'e geslachtsdielen, de siedsellen en it tal gromosomen. Teffens is de eastlike fjildmûs wat grutter as de measte ûndersoarten fan 'e fjildmûs.

Hâlden en dragen
Eastlike fjildmûzen binne benammen yn 'e skimerperioaden aktyf. It binne herbivoaren, dy't simmerdeis almeast blêden en stâlen frette, en by 't winter woartels. De peartiid duorret fan maart oant oktober. De wyfkes kinne jiers trije kear in nêst jongen krije.

Sûchdieresoarte
Kjifdier
Wrotmûseftige
Lânseigen fauna yn Albaanje
Lânseigen fauna yn Bulgarije
Lânseigen fauna yn Finlân
Lânseigen fauna yn Grikelân
Lânseigen fauna yn Iran
Lânseigen fauna yn Jeropeesk Ruslân
Lânseigen fauna yn Kosovo
Lânseigen fauna yn Noard-Masedoanje
Lânseigen fauna yn Moldaavje
Lânseigen fauna yn Montenegro
Lânseigen fauna yn Noarwegen 
Lânseigen fauna yn de Oekraïne
Lânseigen fauna yn Roemeenje
Lânseigen fauna yn Servje
Lânseigen fauna yn Slowakije
Lânseigen fauna yn Sweden
Lânseigen fauna yn Turkije
Eksoat yn Spitsbergen